Deuota nostri recommendacione premissa vti dignum et debitum obsequij incrementum. Superioribus diebus, reuerendissime pater, accepimus ea qua decuit reuerencia literas p. v. reuerendissime, dominica Reminiscere Vpsalie exaratas, quibus notificat nobis de dieta instantj estate Telgis celebranda etc. Sed obnixe supplicamus, quatenus p. v. reuerendissima excusacionem nostram de nonveniendo ad huiusmodi dietam coram domino gubernatore et inclitis regni Swecie consiliariis velit proponere sollicitantes, prout confidimus, ut ad eam non vocaremur, quamquam Deo teste frui colloquio p. v. reuerendissime desiderantissimo animo optaremus. Ymmo, si possibile foret, vellemus libenter hac estate apud p. v. reuerendissimam in Biscopstwna aut alibi in aliquo portu marittimo et oportuno constituj, vbi p. v. aptum fore videretur, quia intendimus superno adiutorio comite adueniente estate Alandiam visitare. Graues namque satis ymmo difficiles istis annis elapsis fecimus expensas jam duobus vicibus preter ordinem visitacionis nostre nos ad Viborg vna cum familia nostra in grauibus expensis transferendo, ob quam causam plurimis sumus debitis inuolutj, presertim propter nimiam penuriam blatorum in patria ista, que pro pecunia nostra prompta annis proxime elapsis emere cogebamur. Cum hiis vivat et valeat p. v. reuerendissima, nobis summo humanitatis studio veneranda. Ex Abo feria quinta ebdomade pasche, nostro sub signeto. Magnus, eadem gracia episcopus Aboensis. Adress: Reuerendissimo jn Christo patrj et domino domino Jacobo, miseracione diuina alme ecclesie Vpsalensis archiepiscopo domino et fautori nostro carissimo.